กรุงไทยตั้งสำรองเพิ่ม3.6พันล.
กรุงไทยตั้งสำรองเพิ่มพิเศษเดือน เม.ย. 3,600 ล้าน รับความเสี่ยงหนี้รายย่อย
22 พ.ค. 2558

กรุงไทยตั้งสำรองเพิ่มพิเศษเดือน เม.ย. 3,600 ล้าน รับความเสี่ยงหนี้รายย่อย
นางกิตติยา โตธนะเกษม รองกรรมการผู้จัดการใหญ่อาวุโส ธนาคารกรุงไทย เปิดเผยว่า ที่ประชุมคณะกรรมการ ธนาคารกรุงไทย เมื่อวันที่ 20 พ.ค.ที่ผ่านมา มีมติอนุมัติตั้งค่าเผื่อหนี้สงสัยจะสูญ (ตั้งสำรอง) เพิ่มอีก 3,600 ล้านบาท สำหรับงบการเงินประจำเดือน เม.ย. เพิ่มเติมจากการตั้งสำรองรายเดือน เดือนละ 700 ล้านบาท
ทั้งนี้ การตั้งสำรองเพิ่มเติมดังกล่าว เพื่อรองรับเหตุการณ์ในอนาคตที่อาจมีความไม่แน่นอนตามหลักการความรอบคอบระมัดระวัง โดยคำนึงถึงภาวะเศรษฐกิจโลกที่ยังไม่แน่นอนและอาจส่งผลต่อเศรษฐกิจไทย การตั้งสำรองเพิ่มพิเศษดังกล่าวเชื่อว่าเหมาะสมที่จะรองรับความเสี่ยงที่อาจเกิดจากคุณภาพหนี้ได้
โดยจะตั้งสำรองกลางปีครั้งหนึ่งและสิ้นปีอีกครั้งหนึ่ง แต่ปีนี้ตั้งเร็วขึ้นกว่าเดิมมาเป็นเดือนเม.ย. เพราะสภาพเศรษฐกิจทั้งในประเทศ ต่างประเทศ หนี้ครัวเรือน ซึ่งเป็นความเสี่ยงต่อคุณภาพสินทรัพย์มากขึ้นโดยเฉพาะลูกค้ารายย่อย
“สำรองเพิ่มเติมนี้ตั้งเผื่อไว้สำหรับลูกค้าธุรกิจเล็กและรายย่อยเป็นพิเศษ เพราะที่ผ่านมาแบงก์ขยายสินเชื่อรายย่อยจำนวนมาก ซึ่งลูกค้ากลุ่มนี้อ่อนไหวกับภาวะเศรษฐกิจและหนี้ครัวเรือน อีกทั้งยังเป็นกลุ่มที่คาดการณ์คุณภาพสินทรัพย์ได้ยากมาก เทียบกับลูกค้ารายใหญ่หรือเอสเอ็มอี” นางกิตติยา กล่าว
วันเดียวกันธนาคารกรุงไทยแจ้งตลาดหลักทรัพย์ฯ ว่าปกติทุกปีที่ผ่านมาธนาคารจะตั้งสำรองทุกเดือน โดยปี 2558 นี้ธนาคารได้ตั้งสำรองรายเดือน เดือนละ 700 ล้านบาท และเมื่อคำนึงถึงภาวะเศรษฐกิจโลกที่ไม่แน่นอน จึงตั้งสำรองเพิ่มอีก 3,600 ล้านบาท
ด้าน บล.ดีบีเอส วิคเคอร์ส ระบุว่า ไตรมาสแรกปีนี้ธนาคารกรุงไทยมีหนี้จัดชั้นจับตาเป็นพิเศษ (เอสเอ็ม) เพิ่มขึ้น 1 หมื่นล้านบาท ส่งผลให้หนี้เอสเอ็มเมื่อรวมกับหนี้ที่ไม่ก่อให้เกิดรายได้ (เอ็นพีแอล) คิดเป็นสัดส่วน 6.03% ของสินเชื่อรวม ขณะที่ธนาคารกรุงเทพ มีหนี้เอสเอ็มเพิ่มขึ้นมากที่สุดในระบบ คือ  1.8 หมื่นล้านบาท เมื่อรวมกับเอ็นพีแอลแล้ว คิดเป็นสัดส่วน 4.75% ของสินเชื่อรวม